Αντιδράσεις και ευθείες απειλές εναντίον της Ελλάδας προκαλεί το άκουσμα της είδησης χορήγησης ασύλου στον έναν από τους οκτώ Τούρκους αξιωματικούς.

Το τουρκικό Υπουργείο Εξωτερικών σχολίασε πως η χορήγηση ασύλου από την Ελλάδα σε έναν από τους οκτώ φερόμενους ως πραξικοπηματίες, που συμμετείχαν στην αποτυχημένη απόπειρα ανατροπής της Κυβέρνησης Ερντογάν, τον Ιούλιο του 2016, θα έχει επιπτώσεις στις διμερείς σχέσεις και στη συνεργασία των δύο χωρών σε περιφερειακά θέματα.

Σε σχετική ανακοίνωση που εξέδωσε αναφέρει επίσης πως θεωρεί ότι η απόφαση της ελληνικής δικαιοσύνης είναι «πολιτικά υποκινούμενη» και ότι αποδεικνύει πως η Ελλάδα υποθάλπει πραξικοπηματίες.

Αναλυτικά, αναφέρονται τα εξής στην ανακοίνωση του τουρκικού ΥΠΕΞ:

«H Ελλάδα που έδωσε άσυλο σε έναν από τους οκτώ πραξικοπηματίες που συμμετείχαν στην απόπειρα πραξικοπήματος της 15ης Ιουλίου, με αυτήν της την απόφαση έδειξε για μια ακόμη φορά ότι είναι μια χώρα που προστατεύει και υποθάλπει πραξικοπηματίες.

«Η Ελλάδα που εμπόδισε τους εγκληματίες, οι οποίοι είχαν στόχο την δημοκρατική τάξη και σκότωσαν εκατοντάδες πολίτες και μέλη των δυνάμεων ασφαλείας, να λογοδοτήσουν ενώπιον της δικαιοσύνης της χώρας μας, δεν επέδειξε τη συμπαράσταση και συνεργασία που περιμένουμε από σύμμαχο χώρα στην αντιμετώπιση της τρομοκρατίας και του εγκλήματος.

Η απόφαση αυτή που πιστεύουμε ότι έχει ληφθεί με πολιτικά κριτήρια, αναμφίβολα θα έχει επιπτώσεις στις διμερείς σχέσεις και τη συνεργασία σε περιφερειακά θέματα».

Την ίδια στιγμή, ο αντιπρόεδρος της Τουρκίας, Χακάν Τσαβούσογλου, έκανε λόγο για μια μη φιλική ενέργεια από την ελληνική πλευρά.

«Δεν αντιλαμβάνονται ότι κάθε Φαρισαίος που απελευθερώνουν είναι ένας μεγάλος κίνδυνος για τον ελληνικό λαό και την Ελλάδα. Μας είπαν να είμαστε φιλικοί, αλλά η στάση της Ελλάδας, με τη χορήγηση πολιτικού ασύλου δεν θα μπορούσε ποτέ να είναι φιλική», ανέφερε σε μήνυμά του στο Twitter.

Οι ηλεκτρονικές σελίδες μεγάλων μέσων ενημέρωσης της Τουρκίας φιλοξένησαν τίτλους όπως «σκάνδαλο από την Ελλάδα», ενώ τα τηλεοπτικά δίκτυα διέκοψαν την ροή του προγράμματός τους με έκτακτα δελτία.

Η τουρκική κρατική τηλεόραση διέκοψε τη ροή του προγράμματός της για να μεταδώσει την είδηση. «Η Ελλάδα έδωσε άσυλο στον έναν από τους πραξικοπηματίες» αναφέρουν στο ρεπορτάζ, με συνεχείς συνδέσεις της ανταποκρίτριάς τους από την Αθήνα.

Και το Haber Turk διέκοψε τη ροή του. «Από τους 8 στρατιώτες που συμμετείχαν στο πραξικόπημα της 8ης Ιουλίου και διέφυγαν στην Ελλάδα, δόθηκε άσυλο στον έναν», αναφέρει το κανάλι, αναμεταδίδοντας μάλιστα και το σχετικό απόσπασμα στο κανάλι του στο Twitter.

«Σκανδαλώδης η απόφαση της Ελλάδας» αναφέρει η Hurriyet, «Σεισμός σε άγκυρα - Αθήνα: Η Ελλάδα τον αποδέχτηκε» γράφει η Milliyet, ενώ η Sabah τονίζει: «Είναι στρατιώτης: απόφαση σκάνδαλο από την Ελλάδα».

Ακόμη πιο σκληρός ο πρωτοσέλιδος τίτλος της Yeniakit, της εφημερίδας που είναι ταγμένη στον Ερντογάν. «Η Ελλάδα διάλεξε πλευρά» αναφέρει, συμπληρώνοντας: «Δικαίωμα πολιτικού ασύλου από την Ελλάδα στον πραξικοπηματία».

Στο ρεπορτάζ της η εφημερίδα τονίζει ότι η κυβέρνηση της Αθήνας δέθηκε το αίτημα πολιτικού ασύλου για έναν από τους 8 πραξικοπηματίες της FETO, της οργάνωσης δηλαδή του Γκιουλέν που υποτίθεται πώς οργάνωσε το πραξικόπημα.

Η ελληνική κυβέρνηση υπέβαλε αίτηση ακύρωσης της απόφασης

Η ελληνική κυβέρνηση υπέβαλε αίτηση ακύρωσης κατά της απόφασης με την οποία χορηγήθηκε άσυλο σε έναν από τους οκτώ Τούρκους στρατιωτικούς: αυτό κάνει γνωστό με ανακοίνωσή του το γραφείο Τύπου του πρωθυπουργού.

Αναλυτικά, «ακολουθώντας την πάγια θέση σε σχέση με τους 8 Τούρκους στρατιωτικούς, όπως έχει επανειλημμένως και δημοσίως εκφραστεί, υποβλήθηκε σήμερα εκ μέρους της Ελληνικής Κυβέρνησης αίτηση ακύρωσης κατά της χθεσινής απόφασης παροχής ασύλου της Δευτεροβάθμιας Επιτροπής Προσφυγών», επισημαίνεται στο σχετικό δελτίο Τύπου.

Με πληροφορίες από ΑΝΤ1 - ΑΠΕ/ ΜΠΕ- Sabah